கரோணாடைட்டு

கரோணாடைட்டு  (Coronadite) என்பது Pb(Mn4+6Mn3+2)O16 என்ற மூலக்கூற்று வாய்ப்பாட்டால் விவரிக்கப்படும் ஒரு கனிமமாகும். இது ஐதராக்சைடு வகை கனிமமாகும். ஆலண்டைட்டு கனிமக் குழுவின் வரிசையில் இறுதி ஈய உறுப்பினராக  கரோணாடைட்டு இடம்பெற்றுள்ளது. ஆலண்டைட்டு கனிமக் குழுவானது டெக்டோமாங்கனேட்டு குடும்பத்தில்  2 × 2 குகை சுரங்கப்பாதை அமைப்பு கொண்ட கனிமமாகும். தென்மேற்கு அமெரிக்காவை கண்டறிந்த எசுப்பானியாவின் பிரான்சிசுகோ வாசுகுவேசு டி கரோனாடோவின் நினைவாக கனிமத்திற்கு கரோனாடைட்டு என்று பெயரிடப்பட்டது. 1905 ஆம் ஆண்டில் சுவீடிய-அமெரிக்க புவியியலாளர் வால்டெமர் லிண்ட்கிரென் என்பவரால் இப்பெயர் உருவாக்கப்பட்டது.

அடர் சாம்பல் நிறம் முதல் கருப்பு நிறம் வரையிலான நிறங்களில் கரோணாடைட்டு கனிமம் காணப்படுகிறது. ஒற்றைச்சரிவச்சுப் படிக அமைப்பில் I2/m என்ற இடக்குழுவில் a = 9.938, b = 2.8678, c = 9.834, Z = 1; β = 90.39° V = 280.26 என்ற அணிக்கோவை அளவுருக்களுடன் இக்கனிமம் படிகமாகிறது.

பன்னாட்டு கனிமவியல் சங்கம் கரோனாடைட்டு கனிமத்தை Cor  என்ற குறியீட்டால் அடையாளப்படுத்துகிறது.

மேற்கோள்கள்

பகுப்பு:மாங்கனீசு கனிமங்கள்
பகுப்பு:ஈயக் கனிமங்கள்